(3)
 За да се осигури еднакво разбиране и прилагане на Регламент за изпълнение (ЕС) 2019/1793, е целесъобразно да се добави определение за „държава на произход“ в член 2 от посочения регламент за изпълнение.
 (4)
 В член 12 от Регламент за изпълнение (ЕС) 2019/1793 се предвижда, че списъците, посочени в приложения I и II към него, се преразглеждат редовно и не по-рядко от веднъж на шест месеца, за да се отчете новата информация, свързана с рисковете и случаите на несъответствие със законодателството на Съюза.
 (5)
 В приложение IIa към Регламент за изпълнение (ЕС) 2019/1793 са изброени храни и фуражи от някои трети държави, чието въвеждане в Съюза следва да бъде преустановено съгласно посоченото в член 11а от същия регламент.
 (6)
 Тъй като в Регламент за изпълнение (ЕС) 2019/1793 не е изрично предвиден период на прилагане на спешните мерки за продуктите, изброени в приложение IIa, и като се има предвид, че тези мерки трябва да бъдат оттеглени или изменени, ако е налице нова информация, свързана с рисковете и с несъответствието със законодателството на Съюза, списъкът в приложение IIa към настоящия регламент следва също да бъде редовно преразглеждан. Поради това е целесъобразно член 12 от Регламент за изпълнение (ЕС) 2019/1793 да бъде изменен.
 (7)
 Появата и значимостта на настъпилите напоследък инциденти с храни, за които бяха получени уведомления чрез Системата за бързо предупреждение за храни и фуражи (RASFF), създадена с Регламент (ЕО) No 178/2002, и информацията относно извършвания от държавите членки официален контрол на фуражи и храни от неживотински произход през втората половина на 2020 г., сочат, че е необходимо списъците в приложения I и II към Регламент за изпълнение (ЕС) 2019/1793 да бъдат изменени с цел опазване на човешкото здраве в Съюза.
 (8)
 По отношение по-специално на пратките с лимони от Турция данните от уведомленията, постъпили чрез системата RASFF, както и информацията относно провеждания от държавите членки официален контрол, съдържат сведения за появата на нови рискове за човешкото здраве, дължащи се на възможно замърсяване с остатъчни вещества от пестициди, което налага засилването на официалния контрол. Също така информацията относно извършвания от държавите членки официален контрол на пратки с фъстъци от Бразилия свидетелства за появата на нови рискове за човешкото здраве, дължащи се на възможно замърсяване с остатъчни вещества от пестициди, което налага засилването на официалния контрол. Затова това в приложение I към Регламент за изпълнение (ЕС) 2019/1793 следва да бъдат добавени вписвания за двете посочени стоки, като честотата на проверките за идентичност и физическите проверки следва да бъде определена на 20 %.
 (9)
 Поради зачестилите случаи на несъответствие с приложимите изисквания, предвидени в законодателството на Съюза по отношение на замърсяването с остатъчни вещества от пестициди, установени при извършвания от държавите членки официален контрол в съответствие с Регламент за изпълнение (ЕС) 2019/1793, и с оглед на големия брой уведомления чрез системата RASFF, е целесъобразно да бъде увеличена на 20 % честотата на проверките за идентичност и физическите проверки на портокали, мандарини, клементинки, wilkings и подобни цитрусови хибриди и пиперки от рода Capsicum (различни от сладки) от Турция.
 (10)
 Поради зачестилите случаи на несъответствие